לך איתה

לך איתה הוא שיר בביצוע הזמרת הישראלית אילנה רובינא, שהתפרסם ב־1971. קובי רכט כתב את השיר, וקובי אשרת הלחין אותו בשיתוף עם רכט. השיר נכלל באלבומה של רובינא "שני הצדדים", שהתפרסם ב־1972. האלבום זכה להצלחה רבה, בעיקר הודות ללהיט "לך איתה", שהיה לאחד משיריה המוכרים ביותר של רובינא.

ב־1987 חידשה להקת "נוער שוליים" את השיר. גרסתם לשיר הצליחה והתפרסמה ומושמעת עד היום לצד הביצוע המקורי.

כתיבה 
בשיר מתוארת תחושה קשה של זוגיות על סף פירוק, לאחר שאחד משני הצדדים, הגבר בסיפור, החליט לפרק אותה. הוא ממשיך הלאה ומוצא אהבה חדשה. דווקא האשה הנבגדת היא זו שמסייעת לו, דוחקת בו ללכת איתה. מצב יחסיהם כה קשה שהיא רוצה רק לסיים אותם ולהקל על שניהם. השיר טעון ברגש ועוסק ב"שחרור" נפשי.

הצלחה 
"לך איתה" ערך את הופעת הבכורה שלו במצעד הפזמונים השבועי של הגל הקל ב־11 בינואר 1971. השיר זכה להצלחה גדולה והגיע בשיאו למקום הראשון, למשך שבועיים, החל מ־22 בפברואר 1971. בסך הכל צעד השיר במשך 11 שבועות עד 29 במרץ 1971, אז יצא מהמצעד.

השיר הגיע למקום הראשון גם במצעד הפזמונים העברי השבועי של גלי צה"ל למשך שלושה מצעדים רצופים.

במצעד הפזמונים העברי השנתי לשנת תשמ"ז של הגל הקל השיר דורג במקום השמיני, ובמצעד השנתי של גלי צה"ל הוא דורג במקום השלישי.

מיקומי שיא

גרסאות כיסוי 
לשיר בוצעו גרסאות כיסוי רבות. המפורסמת ביותר היא של חברי להקת "נוער שוליים", שכללו את חידושם לשיר באלבום הבכורה שלהם, "נוער שוליים", שהתפרסם ב־1988. הגרסה זכתה להצלחה ומושמעת עד היום. בועז כהן תיאר את החידוש של הלהקה לשיר במילים "ביצוע נפלא".

איתמר זהר מ"הארץ" כתב שגרסת הלהקה הוסיפה לשיר "דרמה, שהייתה קיימת במילים אבל לא במוזיקה, וגם נקודת מבט גברית שלא הייתה כמובן לפני כן". זהר הוסיף ש"בתחנות הרדיו חזרו להשמיע ביתר שאת את הגרסה של אילנה רובינא לשיר "לך איתה", אחרי שהגרסה המחודשת של "נוער שוליים" שודרה בהן ללא הפסקה. עם זאת נדמה כי מאז הגרסה המקורית תמיד נשארה קצת לבד, מאחור, וכמוה גם הגרסה שהקליט רכט בעצמו לשיר שהלחין".

בנוסף ביצעו את השיר קובי רכט, אריק סיני, אסף אמדורסקי, דודי לוי, אדם, אביבה אבידן, נינט טייב בסדרה "השיר שלנו", "עוזי נבון ומכרים", דוד ד'אור ולירז צ'רכי,מיכל אמדורסקי ואמיר פרישר גוטמן,שירלי לילו בתכנית כוכב נולד  ואלינור אהרון בסדרה לא כולל שירות.

קישורים חיצוניים 

 אקורדי השיר "לך איתה", באתר שירונט
 "לך איתה" בביצוע אילנה רובינא בהופעה חיה, בליווי מתי כספי בגיטרה ובקולות רקע, באתר יוטיוב
 "לך איתה" בביצוע קובי רכט, באתר יוטיוב
 "לך איתה" בביצוע "נוער שוליים", באתר יוטיוב

הערות שוליים 

שירי 1971
סינגלים מ-1971
סינגלים מ-1987
שירים בעברית
שירים שהולחנו על ידי קובי אשרת
סינגלים שהגיעו למקום הראשון בישראל